АҞӘА, рашәара 4 — Sputnik. Владимир Путин инапы аҵаиҩит "ЕАШи егьырҭ атәылақәеи иҩызараҳасабым рхымҩаԥгашьа анырразы" азакәан ҳәа аанацҳауеит РИА Новости.
Азакәан азинмчра аиуеит иара акьыԥхь анабалак инаркны.
Адокумент иҟанаҵоит азин ЕАШи егьырҭ атәылақәеи иҩызараҳасабым рхымҩаԥгашьа аҭакс асанкциақәа рымҩаԥгаразы.
Азакәан апроект авторцәас иҟоуп Аҳәынҭқарратә Дума аиҳабы Виачеслав Володини афракциақәа реиҳабацәеи. Иара убри аан апарламент ҵаҟатәи апалатаҿ ианахәаԥшыз аахыс иара аҵакы акыр аҽаԥсахит.
Аҭактә санкциақәа рзы адокумент аԥхьатәи аредакциаҿы азин ыҟан 16 ҭак рыҟаҵара, адокумент аҩбатәи аԥхьарала ианрыдыркылоз 6 ҭакк рҿы иаангылеит.
Азакәан апроект азин ҟанаҵоит зҽызыԥсахуа аҭагылазаашьа инақәыршәаны аҭак ҟаҵара.
Аконтрсанкциақәа ирыҵаркуам зыда ԥсыхәа ыҟам атауарқәа, ахәшәқәагьы абрахь иналаҵаны.